כתב אישום ובקשת מעצר עד לתום ההליכים המשפטיים הוגשו בשבוע שעבר נגד תושב זר מסודן בן 32 שפרץ לדירה ברמת גן, שתה אלכוהול ולאחר מכן נרדם בחדר השינה. בתיעוד שהגיע לידי אפליקציית חדשות 12 נראים השוטרים מגיעים לדירה, מעירים את הנאשם ומעכבים אותו לתחנת המשטרה. במהלך הסרטון נשמע הפורץ מתווכח עם השוטרים ומסביר להם שהוא עייף ורוצה להמשיך לישון.
האירוע התרחש לפני כשבועיים, כשבמוקד 100 של המשטרה התקבל דיווח על אדם שהתפרץ לדירה, שתה בקבוק יין ונרדם במקום. שוטרים שהגיעו לדירה עצרו את הפורץ, ובהמשך מעצרו הוארך מעת לעת בבית המשפט. בסיום החקירה והשלמת איסוף הראיות יחידת התביעות המשטרתית הגישה נגדו כתב אישום ובקשה להארכת מעצרו עד לתום ההליכים המשפטיים.
במשטרה הדגישו כי "משטרת ישראל תמשיך במאבקה הנחוש והבלתי מתפשר נגד עברייני רכוש המהווים איום לביטחון התושבים ורכושם. המשטרה תמשיך לפעול להגברת הביטחון של האזרח הנורמטיבי שומר החוק".